Drengur var lagður inn á Landspítala í gær með COVID-19. Þetta er í fyrsta skipti sem barn er lagt inn á spítalann með sjúkdóminn, en alls eru 105 börn í einangrun hér á landi eftir að hafa greinst með kórónuveiruna. Sóttvarnalæknir segir ólíklegt að hægt sé að draga meira úr fjölda smita hægja á smitum, með þeim aðgerðum sem nú eru í gildi.
26 kórónuveirusmit greindust í gær og af þeim voru átta utan sóttkvíar. Það er svipaður fjöldi og greinst hefur undanfarna daga og Þórólfur Guðnason sóttvarnalæknir segir líklegt að áfram muni greinast 20-30 kórónuveirusmit á hverjum degi.
Ég held að á næstunni getum við búist við að sjá þennan fjölda hér en það er bara svo margt sem kemur okkur á óvart í þessum faraldri.
Mér finnst ólíklegt að við munum ná þessu eitthvað neðar en þetta. Og með ekki meiri og harðari aðgerðum, held ég að sé nokkuð ljóst. Og það gengur bara vel á spítalanum, það eru reyndar tveir til viðbótar komnir á öndunarvél þar og eitt barn var lagt inn í gær.
Að sögn Valtýrs Thors, læknis á Barnaspítala Hringsins, er um að ræða unglingsdreng. Hann segir að líðan hans sé góð og að hann þurfi líklega ekki að liggja lengi á spítalanum.
Er þetta fyrsta barnið sem leggst inn með covid? Já, þetta er fyrsta barn sem leggst inn með covid.
Nú mega 500 koma saman í stað 200 áður. Þórólfur segir ekki hafa komið til greina að aflétta öllum takmörkunum.
Ég tel að við þurfum ef við ætlum að hafa þetta í einhverju góðu ástandi hér, faraldurinn, að hann fari ekki að vera íþyngjandi fyrir heilbrigðiskerfið og valda alvarlegum sýkingum og smiti hjá fólki þá held ég að við þurfum að hafa góð tök á landamærunum og ég held að við þurfum að hafa einhverjar takmarkanir í stað þess að sleppa öllu lausu miðað við þá reynslu sem við höfum fengið af því síðastliðið sumar.
Drengur var lagður inn á Landspítala í gær með COVID-19, þetta er í fyrsta skiptið sem barn leggst inn á spítala hér á landi með sjúkdóminn. Tilslakanir tóku gildi á miðnætti, sóttvarnalæknir segir ekki hafa komið til greina að aflétta öllum takmörkunum. Stærstu menningarhúsin á landinu ætla ekki að krefja gesti um hraðpróf, heldur hafa fimm hundruð manna fjöldatakmarkanir og grímuskyldu.